Diari Oficial de la Generalitat Valenciana


Sumari del DOGV 5700, del 11-02-2008 (2008/1475)

RESOLUCIÓ de 5 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Conselleria de Sanitat de la Generalitat, l'Agència Valenciana de Salut i l'Il·lustre Col·legi Oficial de Psicòlegs de la Comunitat Valenciana per a establir el marc d'exercici d'activitats de cooperació en matèria sanitaria.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5700

Data del DOGV
:   11-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1475


Data del document
:   05-02-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * Agència Valenciana de Salut
    * cooperació administrativa
    * ensenyament mèdic
    * administració regional
    * col·legi professional
    * psicologia

RESOLUCIÓ de 5 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Conselleria de Sanitat de la Generalitat, l'Agència Valenciana de Salut i l'Il·lustre Col·legi Oficial de Psicòlegs de la Comunitat Valenciana per a establir el marc d'exercici d'activitats de cooperació en matèria sanitaria. [2008/1475]  
La conselleria de Sanitat de la Generalitat, l'Agència Valenciana de Salut i l'Il·lustre Col·legi Oficial de Psicòlegs de la Comunitat Valenciana han subscrit, després de la tramitació prèvia reglamentària, el 17 de desembre de 2007, el conveni marc de col·laboració per a establir el marc d'exercici d'activitats de cooperació en matèria sanitaria.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0020/2008, i que figura com a annex d'esta resolució.  
Valencia, 5 de febrer de 2008.- El director general de Relacions amb les Corts i Secretariat del Consell: Ángel Mompó Romero.  
CONVENI MARC DE COL·LABORACIÓ ENTRE LA CONSELLERIA DE SANITAT DE LA GENERALITAT, L'AGÈNCIA VALENCIANA DE SALUT I L'IL·LUSTRE COL·LEGI OFICIAL DE PSICÒLEGS DE LA COMUNITAT VALENCIANA PER A ESTABLIR EL MARC D'EXERCICI D'ACTIVITATS DE COOPERACIÓ EN MATÈRIA SANITÀRIA  
València, 17 de desembre de 2007  
REUNITS  
D'una part, Manuel Cervera Taulet, com a conseller de Sanitat de la Generalitat, d'acord amb el que disposen els articles 27 i 28 de la Llei 5/1983, de 30 de desembre, del Consell i com a president del Consell d'Administració de l'Agència Valenciana de Salut, en representació d'esta agència, d'acord amb la delegació de competències aprovada per Acord d'1 de febrer de 2007, del consell d'administració esmentat. Especialment autoritzat per a este acte per Acord del Consell de 14 de desembre de 2007, per a fer complir l'article 2.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim jurídic pressupostari dels convenis que subscriga la Generalitat.  
I d'una altra, Francisco José Santolaya Ochando, degà de l'il·lustre Col·legi Oficial de Psicòlegs de la Comunitat Valenciana, amb NIF G-97392211, per raó de l'article 40 d) dels Estatuts de l'esmentat col·legi, inscrits i publicats per Resolució de 27 de febrer de 2004, de la directora general de Justícia de la conselleria de Justícia i Administracions Públiques.  
Intervenen cada un d'ells fent ús de les atribucions que tenen conferides, es reconeixen mútuament capacitat legal suficient per a subjectar-se als termes d'este conveni.   
MANIFESTEN  
I. Que correspon a la conselleria de Sanitat, la promoció, prevenció i restauració de la salut en l'àmbit del territori de la Comunitat Valenciana, en l'exercici de les competències que té atribuïda esta comunitat autònoma en els articles 49.11 i 54 de l'Estatut d'Autonomia, i que és un dels principis rectors que presidix tota la seua actuació el de millorar, dia a dia, la qualitat de les prestacions d'atenció sanitària del Sistema de Salut de la Comunitat Valenciana entenent per això el conjunt de servicis preventius i de promoció i manteniment de la salut dirigits als ciutadans.  
En este sentit, és l'Agència Valenciana de Salut, la que, d'acord amb el que establix la Llei 3/2003, de 6 de febrer, d'Ordenació Sanitària de la Comunitat Valenciana, té atribuïdes les competències en matèria de sanitat i assistència sanitària a la dependència.   
II. Que el Col·legi oficial de Psicòlegs de la Comunitat Valenciana és una corporació de dret públic, amb personalitat jurídica pròpia i plena capacitat d'obrar, que té com a fins essencials l'ordenació de l'exercici de la professió, la representació d'aquella i la defensa dels interessos dels col·legiats, tot això sense perjuí de les competències de l'administració Publica. Entre les seues funcions es troben les d'organització de cursos de formació i perfeccionament professional, la promoció i organització de congressos jornades i trobades científics professionals amb l'objectiu de fomentar l'intercanvi de coneixements i experiències, així com fomentar i estimular la investigació.   
III. La conselleria de Sanitat està interessada que la informació als ciutadans, en temes d'interés sanitari, abaste no sols el major rigor i la màxima cobertura possible, sinó que, al mateix temps, es d'una millora en els processos comunicatius i formatius dels professionals sanitaris, millorant d'esta manera la comunicació entre ells i els usuaris dels servicis sanitaris o pacients.  
El Col·legi Oficial de Psicòlegs de la Comunitat Valenciana està interessat a participar en la formació i exercici d'activitats encaminades a millorar les interrelacions comunicatives entre els professionals sanitaris i els pacients dels sistemes sanitaris o de salut.  
Estant ambdós entitats d'acord a establir una col·laboració en els camps formatius, científics, culturals i tecnològics d'interés comú, incloent la participació en projectes conjunts tant d'àmbit nacional com internacional, i tenint en compte tot l'anteriorment exposat, les parts acorden formalitzar el següent conveni marc de col·laboració, d'acord amb les següents   
CLÀUSULES  
Primera. Objecte del conveni   
És objecte del present conveni l'establiment d'un marc comú de col·laboració entre la conselleria de Sanitat, l'Agència Valenciana de Salut i el Col·legi Oficial de Psicòlegs de la Comunitat Valenciana per a la realització d'activitats de formació de personal, investigació científica, culturals i de desenrotllament tecnològic, d'intercanvi d'experts i en general aquelles que s'encaminen al compliment de fins assignats a les parts i redunden en benefici dels ciutadans de la Comunitat Valenciana.  
Segona. Modalitats de col·laboració   
La col·laboració entre les parts presentarà alguna de les modalitats següents:  
a) Execució de projectes i programes d'investigació i desenvolupament conjunt.  
b) Cooperació en programes de formació de personal investigador i tècnic.  
c) Assessorament mutu en qüestions relacionades amb l'activitat d'ambdues entitats.   
d) Organització i execució d'activitats comunes relacionades amb la promoció social de la investigació i el progrés tecnològic.  
e) Creació de programes d'intervenció en situacions crítiques.   
f) Estades en pràctiques per a la formació de psicòlegs, alumnes dels cursos organitzats pel Col·legi Oficial de Psicòlegs de la Comunitat Valenciana, en centres de la conselleria de Sanitat, per mitjà de programes de cooperació educativa.   
g) Emissió d'informes i assessorament per a la resolució de les sol·licituds d'autorització de consultes de Psicologia.  
Quantes altres siguen considerades d'interés mutu, dins de les disponibilitats de les parts i de les activitats que constituïxen l'objecte del present Acord Marc.   
Tercera. Contingut dels convenis específics   
El present conveni marc es desplegarà per mitjà de la subscripció de convenis específics de col·laboració, entre totes les parts firmants o alguna d'elles, en atenció a fi de cada conveni. Els convenis específics hauran d'incloure, entre altres, els aspectes següents:  
1. Definició de l'objectiu pretés.   
2. Descripció del pla de treball, que inclourà les distintes fases i la cronologia del seu desplegament   
3. Pressupost total i mitjans materials i humans que requerisca l'esmentat programa, especificant les aportacions de cada entitat.   
4. Normes per a la coordinació, execució i seguiment del projecte.   
5. Nom de les persones, una per cada part, que es designaran per acord mutu i es responsabilitzaran de la marxa del conveni.   
6. Regulació de l'abast dels drets que corresponen a cada part, en relació amb la propietat industrial dels resultats i la seua explotació.   
Quarta. Normes de funcionament   
Les col·laboracions derivades d'este acord marc quedaran sotmeses a la normativa vigent, en la forma que establisquen els convenis específics, tenint en compte la naturalesa de la col·laboració i el centre on es faça l'activitat.   
Cinquena. Comissió de seguiment  
A fi de garantir el compliment d'este conveni es crea una comissió de seguiment integrada per quatre membres, dos en representació de la conselleria de Sanitat i l'Agència Valenciana de Salut i dos en representació del Col·legi Oficial de Psicòlegs de la Comunitat Valenciana.  
La comissió de seguiment podrà reunir-se amb caràcter anual i sempre que ho sol·licite qualsevol de les parts.   
A esta comissió mixta li corresponen, entre altres, les funcions següents:   
a. Proposar possibilitats de col·laboració en temes cientificotecnològics d'interés comú.  
b. Preparar els convenis específics d'execució del present conveni marc sobre les matèries seleccionades, dins de les modalitats de col·laboració establides en la clàusula segona.   
c. Aclarir i decidir tots els dubtes que puguen plantejar-se en la interpretació i execució del conveni.   
d. Realitzar el seguiment dels convenis específics que se subscriguen.  
Sisena. Equipaments   
Els béns d'equip aportats d'una banda en un projecte d'investigació comuna seran sempre de la seua propietat. La propietat dels béns immobles o equips adquirits o construïts en el marc d'un projecte comú serà determinada, en cada cas, en el conveni específic corresponent.   
Setena. Confidencialitat i publicació de resultats   
Cada una de les parts es compromet a no difondre les informacions científiques o tècniques pertanyents a l'altra part a què haja pogut tindre accés en el desplegament dels convenis específics, sempre que eixes informacions no siguen de domini públic.   
Les dades obtingudes durant la realització dels projectes conjunts, així com els resultats finals tindran caràcter confidencial i la seua utilització total o parcial per a la seua publicació com a article, conferència o altres modalitats de difusió, requerirà la conformitat de les parts.  
En tot cas, en les publicacions es farà sempre referència al conveni firmat entre les parts.   
Huitena. Propietat industrial   
La propietat intel·lectual derivada dels treballs que es puguen dur a terme amb motiu del present conveni romandrà subjecte a les disposicions legals vigents aplicables en la matèria.   
Pel que fa als drets inherents a l'autoria s'atorgarà el reconeixement corresponent a qui haja intervingut en l'execució dels treballs mencionats i tindrà el dret moral d'autor.  
Novena. Vigència  
La duració del present conveni marc de col·laboració serà de dos anys a partir de la data de la seua firma, prorrogant-se tàcitament pel mateix període.  
Deu. Resolució  
Seran causes de resolució del present conveni marc el mutu acord de les parts, així com l'incompliment del mateix, prèvia denúncia de qualsevol de les firmants, comunicada de forma fefaent com a mínim amb tres mesos d'antelació.   
En tot cas hauran de finalitzar-se les tasques pendents dels convenis específics que estigueren en vigor.   
Onze. Règim aplicable i jurisdicció  
El present conveni té naturalesa administrativa i les qüestions litigioses a què poguera donar lloc la seua interpretació i compliment, que no hagen pogut ser resoltes per la comissió de seguiment, quedaran sotmeses al coneixement i resolució de la jurisdicció contenciosa administrativa.  
I en prova de conformitat amb el que s'ha exposat i convingut, firmen el present conveni marc de col·laboració en triplicat exemplar en el lloc i la data assenyalats en l'encapçalament.  
EL CONSELLER DE SANITAT  
Manuel Cervera Taulet  
EL DEGÀ DEL COL·LEGI OFICIAL   
DE PSICÒLEGS DE LA COMUNITAT VALENCIANA  
Francisco J. Santolaya Ochando